Forslag til RÅDETS AFGØRELSE om indgivelse af et forslag på vegne af Den Europæiske Union om opførelse af yderligere kemikalier i bilag A til Stockholmkonventionen om persistente organiske miljøgifte /* COM/2013/0131 final - 2013/0073 (NLE) */





BEGRUNDELSE 1. BAGGRUND FOR FORSLAGET Stockholmkonventionen om persistente organiske miljøgifte (i det følgende benævnt konventionen), som blev godkendt ved Rådets afgørelse 2006/507/EF[1], trådte i kraft den 17. maj 2004. Formålet med konventionen er at beskytte menneskers sundhed og miljøet mod skadevirkninger fra persistente organiske miljøgifte (POP'er). Konventionen opstiller med udgangspunkt i forsigtighedsprincippet rammebestemmelser for afvikling af fremstillingen, anvendelsen, importen og eksporten af de på nuværende tidspunkt 22 prioriterede POP'er, for sikker håndtering og bortskaffelse heraf og for forhindring eller mindskelse af udslip af visse utilsigtede POP'er. Forordning (EF) nr. 850/2004 om persistente organiske miljøgifte[2] gennemfører de forpligtelser i EU-lovgivningen, der er fastlagt i konventionen og protokollen til 1979‑konventionen om grænseoverskridende luftforurening over store afstande angående persistente organiske miljøgifte (i det følgende benævnt protokollen), som blev godkendt ved Rådets afgørelse 259/2004/EF[3]. Det er fastlagt konventionens artikel 8, stk. 1, at enhver part kan indgive forslag til sekretariatet om opførelse af kemikalier i bilag A, B eller C til konventionen, som derefter vil blive vurderet af Komitéen for vurdering af persistente organiske miljøgifte (POP RC), jf. artikel 8, stk. 3 og 4. Forslaget skal indeholde de i bilag D anførte oplysninger. Proceduren for vedtagelse af ændringer af bilagene er fastlagt i konventionens artikel 22. Ifølge de foreliggende videnskabelige oplysninger og vurderingsrapporter og under behørig hensyntagen til de screeningskriterier, der er fastlagt i bilag D til konventionen, kan det konstateres, at dicofol udviser egenskaber, der er karakteristiske for POP'er. Dicofol er ikke blevet optaget[4] som et aktivt stof i bilag I til direktiv 91/414/EØF af 15. juli 1991 om markedsføring af plantebeskyttelsesmidler[5]. Derudover er dicofol ikke blevet optaget som et aktivt stof[6] i bilag I eller IA til Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter[7]. Derfor er markedsføringen og anvendelsen af stoffet i EU allerede ophørt eller kraftigt reduceret. På grundlag af en risikoprofil og en sammenfattende rapport vedrørende dicofol[8] udarbejdet af Nederlandene indstillede EU i 2008 dicofol til opførelse på listen over POP'er i henhold til protokollen. Derudover er dicofol af POP RC blevet vurderet som et potentielt alternativ til endosulfan. På baggrund af denne vurdering er det POP RC's opfattelse, at dicofol opfylder kriterierne i bilag D til konventionen og derfor kan betragtes som en POP. Det kan ikke udelukkes, at dicofol stadig fremstilles, anvendes eller udledes utilsigtet i betydelige mængder i andre lande. Da dette stof kan transporteres i miljøet over lange afstande, kan et højt beskyttelsesniveau for miljø og sundhed ikke sikres ved foranstaltninger på nationalt plan eller på EU-plan. Der er behov for mere vidtgående foranstaltninger på internationalt plan. Med henblik på det næste POP RC-møde i oktober 2013 er det hensigtsmæssigt, at Kommissionen på vegne af Unionen indgiver et forslag A til Stockholmkonventionens sekretariat om opførelse af dicofol i bilag. Dette er en holdning, der skal indtages på Unionens vegne, jf. artikel 218, stk. 9, i TEUF. 2013/0073 (NLE) Forslag til RÅDETS AFGØRELSE om indgivelse af et forslag på vegne af Den Europæiske Union om opførelse af yderligere kemikalier i bilag A til Stockholmkonventionen om persistente organiske miljøgifte RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 191, stk. 1, sammenholdt med artikel 218, stk. 9, under henvisning til forslag fra Europa-Kommissionen og ud fra følgende betragtninger: (1) Unionen ratificerede den 16. november 2004 Stockholmkonventionen om persistente organiske miljøgifte (i det følgende benævnt konventionen) ved Rådets afgørelse 2006/507/EF af 14. oktober 2004 om indgåelse på Det Europæiske Fællesskabs vegne af Stockholmkonventionen om persistente organiske miljøgifte[9]. (2) Som part i konventionen kan Unionen fremsætte forslag om ændring af bilagene til konventionen. I bilag A til konventionen er der opført persistente organiske miljøgifte (POP'er) til udfasning. (3) Ifølge de foreliggende videnskabelige oplysninger og vurderingsrapporter og under behørig hensyntagen til de screeningskriterier, der er fastlagt i bilag D til konventionen, kan det konstateres, at dicofol udviser egenskaber, der er karakteristiske for POP'er. (4) EU har indstillet dicofol som en potentiel POP i henhold til protokollen til 1979‑konventionen om grænseoverskridende luftforurening over store afstande. Ifølge den foreløbige vurdering fra Komitéen for vurdering af persistente organiske miljøgifte, som blev foretaget i forbindelse med identificeringen af alternativer til endosulfan, opfylder dicofol de kriterier, der er fastlagt i bilag D til konventionen. (5) Markedsføringen og anvendelsen af dicofol er allerede ophørt i Unionen. Det kan ikke udelukkes, at stoffet stadig fremstilles, anvendes eller udledes utilsigtet i betydelige mængder i tredjelande. (6) Da dicofol kan transporteres i miljøet over lange afstande, kan et højt beskyttelsesniveau for miljø og sundhed ikke sikres ved foranstaltninger på nationalt plan eller på EU-plan, og derfor er der behov for mere vidtgående foranstaltninger på internationalt plan. (7) Unionen bør derfor indgive et forslag til konventionens sekretariat om opførelse af dicofol i bilag A til konventionen — VEDTAGET DENNE AFGØRELSE: Artikel 1 1. Unionen indgiver et forslag om opførelse af dicofol (CAS-nummer: 115-32-2) i bilag A til Stockholmkonventionen om persistente organiske miljøgifte (i det følgende benævnt konventionen). 2. Kommissionen meddeler på vegne af Unionen forslaget til konventionens sekretariat med alle de oplysninger, der kræves i henhold til bilag D til konventionen. Artikel 2 Denne afgørelse træder i kraft på dagen for vedtagelsen. Udfærdiget i Bruxelles, den […]. På Rådets vegne Formand [1] EUT L 209 af 31.7.2006, s. 1. [2] EUT L 158 af 30.4.2004, s. 7. [3] EUT L 81 af 19.3.2004, s. 35. [4] Kommissionens beslutning af 30. september 2008 om afvisning af at optage dicofol i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder dette aktivstof (EUT L 262 af 1.10.2008, s. 40). [5] EFT L 230 af 19.8.1991, s. 1. [6] Kommissionens forordning (EF) nr. 1451/2007 af 4. december 2007 om den anden fase af det tiårs arbejdsprogram, der er omhandlet i artikel 16, stk. 2, i Europa-Parlamentets og Rådets direktiv 98/8/EF om markedsføring af biocidholdige produkter (EUT L 325 af 11.12.2007, s. 3). [7] EFT L 123 af 24.4.1998, s. 1. [8] Kan ses på: http://www.unece.org/fileadmin/DAM/env/lrtap/TaskForce/popsxg/2008/Dicofol_RA%20dossier_proposal%20for%20submission%20to%20UNECE%20POP%20protocol.pdf. [9] EUT L 209 af 31.7.2006, s. 1.